திரான் தான் டூ

திரான் தான் டூ (Trần Thanh Tú) என்பவர் வியட்நாம் நாட்டைச் சேர்ந்த ஒரு சதுரங்க வீரராவார். 1990 ஆம் ஆண்டு வியட்நாமின் சௌ தான் மாவட்டத்தில் இவர் பிறந்தார். பிடே அமைப்பு 2025 ஆம் ஆண்டு நவம்பர் மாதத்தில் இவருக்கு பன்னாட்டு சதுரங்க மாசுட்டர் பட்டத்தை வழங்கியது. இந்தியாவின் கோவாவில் நடைபெற்ற 2025 சதுரங்க உலகக் கோப்பை போட்டியில் விளையாடினார். 2020 ஆம் ஆண்டு வரை வியட்நாம் நாட்டிற்காக விளையாடிய இவர் 2020 ஆம் ஆண்டிற்குப் பின்னர் சப்பான் நாட்டிற்காக விளையாடி வருகிறார். 

சதுரங்க வாழ்க்கை
திரான் தான் டூ ஒரு கிராமப்புறப் பகுதியில் வளர்ந்தார். இவரது சகோதரர்களால் சதுரங்கம் விளையாட்டிற்கு இவரை அறிமுகப்படுத்தினர். 4 முதல் 5 வயதிலேயே சதுரங்கம் விளையாடத் தொடங்கினார்.

2013 ஆம் ஆண்டில், திரான் தான் டூ கான் தோ பல்கலைக்கழகத்தில் தகவல் தொழில்நுட்ப பாடத்தில்  பட்டம் பெற்றார். ஒரு மென்பொருள் உருவாக்குநராகப் பணியாற்றத் தொடங்கினார்.

2015 ஆம் ஆண்டு மே மாதத்தில்  வியட்நாமிய தேசிய ஆண்கள் ஒற்றையர் விரைவு சதுரங்கப் போட்டியை வென்று வாகையாளர் ஆனார். குறிப்பாக இரண்டு கிராண்ட்மாசுட்டர்களை இப்போட்டியில் வென்றார்.

2015 ஆம் ஆண்டு சூலை மாதத்தில் திரான் தான் டூ  ஒரு பொறியியல் நிறுவனத்தில் வேலை செய்வதற்காக சப்பானுக்குச் சென்றார். அந்நாட்டில் உள்ள ஒரு சதுரங்கக் கழகத்திலும் சேர்ந்தார்.

2016 ஆம் ஆண்டு செப்டம்பர் மாதத்தில் 42ஆவது சதுரங்க ஒலிம்பியாடு போட்டியில் சப்பானைப் பிரதிநிதித்துவப்படுத்தி விளையாடத் தொடங்கினார். 2020 ஆண்டு சப்பான் சதுரங்க அணியின் தலைவராக விளையாடினார்.

2016, 2018 மற்றும் 2020 ஆம் ஆண்டுகளில் திரான் தான் டூ சப்பானிய தேசிய வாகையாளராக இருந்துள்ளார். 2020 ஆண்டு பிப்ரவரி மாதத்தில் வியட்நாமில் இருந்து சப்பானுக்கு அதிகாரப்பூர்வமாக கூட்டமைப்புகளை மாற்றினார். 2022 ஆம் ஆண்டில், தேசிய வாகையாளர் போட்டியில் மிராய் ஆசிமாவுக்கு அடுத்த இரண்டாவது இடத்தைப் பிடித்தார். ஆனால் 44 ஆவது சதுரங்க ஒலிம்பியாடு போட்டியில் அவருடன் சப்பானைப் பிரதிநிதித்துவப்படுத்தினார்.

2023 ஆம் ஆண்டு நடைபெற்ற சதுரங்க உலகக் கோப்பை போட்டியில் திரான் தான் டூ விளையாடினார். அங்கு  முதல் சுற்றில் உருசிய சதுரங்க வீரர் டேவிட் பரவியனால் தோற்கடிக்கப்பட்டார்.

2024 ஆம் ஆண்டு செப்டம்பர் மாதத்தில் நடைபெற்ற 45ஆவது சதுரங்க ஒலிம்பியாடு போட்டியில் சப்பானுக்காக விளையாடினார். அங்கு ஆதாம் கோசாக், அகமத் அல்-காதிப் மற்றும் விக்னிர் வட்னர் சுடீபன்சன் ஆகிய கிராண்ட்மாசுட்டர்களைத் தோற்கடித்தார். இந்த சாதனைகளுக்குப் பிறகு, இவருக்கு சர்வதேச மாசுட்டர் பட்டம் வழங்கப்பட்டது. முன்னதாக உலகின் மிக உயர்ந்த தர மதிப்பீடு பெற்ற வேட்பாளர் சதுரங்க மாசுட்டராக இருந்தார்.

மேற்கோள்கள்

 வெளி இணைப்புகள்

பகுப்பு:1990 பிறப்புகள்
பகுப்பு:வாழும் மக்கள்
பகுப்பு:வியட்நாம் சதுரங்க வீரர்கள்